Geboorte | Boodskap vir Vandag
Home » Desember » Geboorte
Paulus skryf in Galasiërs 4:4: “Maar toe die tyd vervul is, het God sy Seun uitgestuur, gebore uit ŉ vrou, gebore onder die wet, sodat Hy diegene onder die wet kon loskoop, en sodat ons as sy kinders aangeneem kon word.”
Net ŉ paar verse verder skryf Paulus nie meer oor die historiese gebeure nie; geboorte word nou meer figuurlik. Hy word as’t ware die ma: “My kinders, ek ervaar weer geboortepyne oor julle totdat Christus in julle gestalte kry” (4:19). Hy skryf dit met ŉ bietjie moedeloosheid (4:20) omdat hy smag dat Christus meer sigbaar sal word in die lewe van hierdie mense. Hy skryf dit egter ook met diep liefde.
In ŉ tyd van afwagting en leegmaak gebeur daar dinge in jou hart. Miskien begin dit met ŉ verlange dat Christus meer gestalte in jou hart sal kry. Dit is ŉ lewenslange verlange, maar Advent herinner ons daaraan en maak dit meer akuut.
Here, skep in hierdie tyd die verlange in ons hart dat Christus meer gestalte in ons lewe sal kry. Amen.
← My wese wag
Niks verniel nie →